Herrie oor slagspreuk in student se honneursprojek  Prof. Mamokgethi Phakeng. Foto: UK Die visekanselier van die Universiteit van Kaapstad (UK) het kort nadat sy ŉ student met sy honneursprojek gelukgewens het, haar gedistansieer van ŉ slagspreuk wat in sy projek voorkom. Die student, Mlandu Masixole, het ŉ uittreksel van sy navorsingsprojek op Twitter gedeel waarna prof. Mamokgethi Phakeng, visekanselier, hom gelukgewens en gesê het sy is trots op hom. Masixole se projek, getiteld “The Colonizer / Colonized Dialectic: A Look into Settler-Colonialism as a Socio-symbolic Order of South Africa”, word op die erkenningsblad afgesluit met die woorde: “ONE SETTLER, ONE BULLET!!!” Talle Twitter-gebruikers het die gebruik van die slagspreuk gekritiseer en gesê dit is haatspraak waarna Phakeng haar van die uitlating gedistansieer het. Die slagspreuk wat in die student se honneursprojek voorkom. Foto: Twitter Die universiteit het by monde van sy woordvoerder, Elijah Moholola, gesê Phakeng distansieer haarself van enige dreigemente van geweld en dat sy nooit trots sal wees op beloftes van geweld nie. Moholoa het gesê die universiteit distansieer hom ook van dié soort taalgebruik. “Hierdie soort taal bevorder nie ons visie van ŉ instelling wat inklusief is en toegewyd is tot sosiale geregtigheidskwessies nie. Dit is volgens ons verdelend en nie konstruktief nie. Ons leef in ŉ grondwetlike demokrasie waar vryheid van spraak in ons Grondwet gewaarborg word, maar individue moet persoonlike verantwoordelikheid neem om daardie reg uit te oefen.” Gareth van Onselen, politieke ontleder van die Suid-Afrikaanse Instituut vir Rasseverhoudinge, het die universiteit hewig gekritiseer en gesê die instelling is besig om ŉ “episentrum vir haat en onverdraagsaamheid” te word. Die Universiteit van Kaapstad. Foto: https://www.news.uct.ac.za Van Onselen het verwys na vorige gevalle by die universiteit, onder meer toe ŉ student ŉ T-hemp gedra het met die woorde “f*ck white people” en toe studente ook die slagspreuk “One Settler One Bullet” geuiter het tydens ŉ betoging oor die Cecil John Rhodes-standbeeld. “Dat hierdie soort idees nou in formele akademiese werk voorkom, is simptomaties van die universiteit se onverdraagsaamheid oor die onderwerp, en sy onvermoë of weiering om standpunt in te neem in die lig van ŉ pandemie wat buite beheer is en alles besmet.” Van Onselen het gesê die visekanselier se gelukwensing aan die student en die feit dat sy haarself eers daarvan gedistansieer het nadat daar kritiek was, is tekenend van die huidige omgewing by die UK. Van Onselen het gesê die universiteit se versuim om standpunt in te neem rakende die “sweer van haat” op sy kampus beteken daar word vir studente geleer dat indien jy haat wil uitdruk, UK die plek vir jou is.